Eurovision Song Contest 2014 er den 59. udgave af Eurovision Song Contest. Konkurrencen afholdes i København, efter at danske Emmelie de Forest vandt Eurovision Song Contest 2013 med sangen "Only Teardrops". Det er dermed tredje gang, at Danmark afholder konkurrencen efter tidligere at have afholdt den i 1964 og 2001. Semifinalerne finder sted den 6. og 8. maj 2014 og finalen den 10. maj. 37 lande deltager, og sloganet for årets konkurrence er "#JoinUs".
Scenen, der er bygget op af 120 terning-formede moduler med projektionsfolie, er 35 meter bred og 20 meter høj med catwalks, der strækker sig 16 meter ud i rummet. Bag den står en 100 meter lang og 13 meter høj væg af lys og LED. Scenegulvet består af en 13 x 13 meter interaktiv LED-flade, der er omgivet af et bassin med 40 m3 vand. 
Værterne er Lise Rønne, Pilou Asbæk og Nikolaj Koppel, og det er dermed første gang i historien, at Eurovision præsenteres af en trio bestående af to mænd og en kvinde. ("Læs mere..")
